Revista Gallega

A ***Revista Gallega***, subtitulado ***Semanario de literatura é intereses regionales***, foi un semanario galego, dominical e bilingüe, publicado na Coruña. Foi fundado en 1895 por Galo Salinas Rodríguez e rematou de publicarse en 1907, cun total de 640 números. Autoproclamado *Órgano oficial de la Liga Gallega en la Coruña*, durante os seus doce anos de historia constituíuse na publicación emblemática do rexionalismo liberal desa cidade.. Estaba dirixido por Galo Salinas Rodríguez, propietario e fundador do mesmo, como tamén figuraba no cabezallo do semanario, e da súa redacción facían parte Uxío Carré Aldao, Eladio Rodríguez González, Florencio Vaamonde Lores e Francisco Tettamancy Gastón; outros xornalistas, como Salvador Golpe Varela, Waldo Álvarez Insua ou Manuel Lugrís Freire colaboraron moi estreitamente, nas súas respectivas etapas coruñesas, co cadro desta publicación.
miniatura|esquerda|Galo Salinas, fundador, propietario e director.
### Redacción 
A sede da redacción e administración da *Revista Gallega* foi habitualmente a *Libraría Rexional* de Carré Aldao, nos mesmos locais en que se desenvolvían polas tardes os célebres faladoiros da *Cova Céltica*, nucleados desde o seu traslado á Coruña arredor da figura de Manuel Murguía, e onde tantas iniciativas a prol do rexurdimento político e cultural de Galicia se idearan, entre elas a propia *Revista Gallega*.
miniatura|"Aos académicos lusitás", RG 360, 9/2/1902.
### Colaboradores 
Contou cunha ampla nómina de sinaturas colaboradoras, do máis alto nivel, como Eladio Fernández Diéguez, Evaristo Martelo Paumán, Lisardo Rodríguez Barreiro, Heraclio Pérez Placer, Alfredo Brañas, Manuel Amor Meilán ou Aurelio Ribalta, na que a presenza feminina era realmente notábel, con Valentina Lago-Valladares, Filomena Dato Muruais, Sofía Casanova, Emilia Pardo Bazán, Elvira Novo García, María Barbeito, Fanny Garrido, Dolores de Gortázar Serantes e moitas outras (Rosalía Castro, Narcisa Pérez Reoyo…).

### Contidos 
Ademais de narrativa e poesía, publicou artigos sobre economía, política e sociedade, lingua e literatura, teatro galego, emigración, historia do xornalismo en Galiza, como tamén interesantes fotografías. A partir do 7 de marzo de 1897 (RG 105) comezou a publicar unha Sección Bibliográfica que viña suplir ao desaparecido *Boletín Bibliográfico de la Librería Gallega*. O fondo documental que contén a *Revista Gallega* é así extenso e múltiple, debido ás moitas materias en que se ocupou, e do mesmo xeito tense destacado a súa modernidade editorial, sentido crítico e inusitada estabilidade. Coincidindo co oitavo aniversario da *Revista*, o 15 de marzo de 1903 (RG 417), comezou a publicar o folletín *Luisa ( Páginas de un sacrificio)*, que non está asinado.

### Orientación ideolóxica 
Na súa longa vida a *Revista Gallega* acadou un considerábel prestixio xornalístico, e constituíuse na publicación emblemática do rexionalismo liberal e progresista que confluía na capital coruñesa; entre o 14 de novembro de 1897 (RG 140) e o 10 de xullo de 1898 (RG 174) proclamouse *Órgano oficial de la Liga Gallega en la Coruña* (como así figurou no cabezallo, en vez da propiedade do xornal, entre os citados números), acentuando as súas posicións respecto da normalización da lingua galega e o seu ensino, así como a publicación de textos neste idioma. Con todo, e a pesar da súa manifesta vocación bilingüe, o predominio do español nas súas páxinas é absoluto, e o espazo ocupado pola lingua galega no dominical oscilará en realidade ao ritmo das vicisitudes políticas do rexionalismo, observándose unha progresiva diminución dos textos en galego segundo avanza o século XX. Porén, en todos e cada un dos números da *Revista Gallega* publicouse en galego como mínimo un “Palique”, normalmente asinado por *Janiño* ou *Xaniño* (Galo Salinas), e na colección da revista aparecen un gran número de textos de todo xénero en catalán e noutras linguas europeas.
miniatura|N.º 521 (10º aniversario) co seu consello de redacción.
### Fin da publicación 
Tras doce anos de inquebrantábel adhesión rexionalista e de superar non poucas dificultades, a *Revista Gallega* cesou a súa publicación o domingo 30 de xuño de 1907 (RG 640), logo de que o seu director decidiu aceptar o cargo de cónsul xeral da República Oriental do Uruguai en Madrid que lle ofreceu o novo presidente deste país, o conservador reformista Claudio Williman (1907-1911), do Partido Colorado, vello amigo de Salinas desde a súa estadía en Montevideo e a quen dedicou amplo espazo no último número do xornal.

Para substituír a *Revista Gallega* naceu ás poucas semanas na Coruña o semanario bilingüe *A Nosa Terra* (1907-1908), que aínda chegaría a publicar 60 números erguendo a bandeira dun rexionalismo xa na encrucillada perante novas realidades históricas.

## Notas 
:: **Abreviaturas**:
:: DLG = Véxase bibliografía: , Dolores.
:: GEG (vol.) = Véxase bibliografía: , Silverio.
:: RG x = Revista Gallega n.º x

## Véxase tamén 
### Bibliografía 
* , Xosé Ramón (1993): “La gran revista del regionalismo coruñés”, *Galicia* 138 (13.11.1993), suplemento cultural de *La Voz de Galicia*, A Coruña, 2.
* 
* 
* 
* 
* 
* 
* 
* , F. (1917): *Víctor Said Armesto*** **(*Traballo leído na noite do 3 de agosto de 1917, con motivo do homenaxe consagrado pol-a “Irmandade da Fala” na Cruña para honral-a memoria de tan ilustre escritor. C’unha folla de Murguía, e un colofón de Carré Aldao*), Imprenta Obreira, A Cruña.
* 
* 

### Outros artigos 
* Liga Gallega (A Coruña)
* *A Nosa Terra* (1907)
### Ligazóns externas 
* Colección completa dixitalizada da *Revista Gallega*  na hemeroteca da RAG.